বিএনপির আগের দাবি ছিল নির্দলীয় নিরপেক্ষ নির্বাচনকালীন সরকারের। এখন সেই সঙ্গে যুক্ত হয়েছে দলীয় চেয়ারপারসনের মুক্তি। তারা সবাই একরকম এক বাক্যেই বলছেন যে, বেগম খালেদা জিয়াকে ছাড়া তারা নির্বাচনে যাবেন না। এ ক্ষেত্রে তাদের দাবি দুটি। এক. দ্রুত বেগম খালেদা জিয়াকে জামিনে মুক্তি দিতে হবে, দুই. তাকে নির্বাচনে অংশগ্রহণ করতে দিতে হবে। এ দাবি পূরণ না হলে বিএনপি নির্বাচনে যাবে না- এমন কথা বিএনপির ছোট-বড় সব নেতাই বলে যাচ্ছেন। অন্যদিকে ক্ষমতাসীন আওয়ামী লীগের নেতারা, যারা সরকারের মন্ত্রীও- তারা বলছেন যে, বেগম খালেদা জিয়ার জামিনের বিষয়টি সম্পূর্ণ আদালতের সিদ্ধান্তের ব্যাপার। আর তিনি দণ্ডপ্রাপ্ত হওয়ায় নির্বাচনে অংশ নিতে পারবেন কি না তাও আইন-আদালতের এখতিয়ারভুক্ত। এখানে সরকারের কিছুই বলার বা করার নেই।